راديو النجاح – برنامج منا وبينا مع مريم الجميلي خوزيه أبرو – الحلقة الثالثة
أهلا وسهلا بيكم مستمعينا بحلقة جديدة من برنامج منا وبينا والي رح تسمعوه وياية أني مريم الجميلي على راديو النجاح…
كم مرة بحياتك تمنيت تنقذ حياة إنسان؟
وشكم مرة كدرت تحول هالفكرة لواقع؟
طبعاً ما اقصد بالإنقاذ إنك تشيل سلاح وتدخل لبلد وتقتل الأشرار، هالشي ممكن مو أي احد يكدر يسويه.
وبطلنا بهالحلقة مشال سلاح بوجه بشر، بس كدر يشيل الموسيقى بايديه بوجه الفقر، وهالشي طبعاً أنقذ أجيال من الأطفال الفقراء واللي جان حينتهي بيهم الحال يا ميتين بالشوارع يا على طريق الموت وباستخدام المخدرات.
منوة؟!
هو الفنان والناشط الاجتماعي الفنزويلي خوزيه أبرو والي، مجان مجرد عاشق موسيقى وبس، وإنما حول حبه لرسالة سامية، فكرس حياته ليعلم أطفال الأحياء الفقيرة في بلاده الموسيقى مجاناً بحيث ينطيهم فرصة للنجاح ولحياة كريمة.
انولد أبرو من عائلة تتوارث الموسيقى بدمها عام 1939، فدرس الموسيقى ببداية حياته، بعدين انتقل لمدينة كاراكاس علمود يدرس الاقتصاد ويلكي شغل يعيش منه هو وعائلته، فاشتغل خبير اقتصادي للحكومة بالإضافة إنه جان نائب احتياطي بالبرلمان عام 1960.
شوكت بده بأعماله الخيرية وية الأطفال؟
بداها بعد مشاف إنه الدول اللي حوالين فانزويلا دنشهد تطور سريع بالموسيقى وفانزويلا بحد ذاتها متمتلك غير اوكسترا وحيدة، فأسس أبرو برنامج اسمه السيستيما وهو برنامج تعليمي موسيقي غير حياة مئات الأشخاص والآلاف من الأطفال المحرومين.
بدأ أبرو البرنامج بمساعدة دعش (11) موسيقي وتوسع البرنامج فوصل عدد المنتسبين لنحو تلثمية(300) مجموعة حوالين البلاد.
وبتصريح لوكالة الأنباء الفرنسية أبرو كال: نحن نأخذ الأطفال ونبعدهم عن المخدرات والجريمة وإن وجود طفل في درس موسيقى يعني إنه لا يقبع في مكان ما ويدخن المخدرات، وهذا بحد ذاته انجاز .
توفى أبرو وهو بعمر ال78 بشهر 3 من سنة 2018.
لتكول أني ما اكدر اساعد احد اتذكر دائما إنو ربنا خلقنا علمود نساعد بعض، وممكن شي صغير إنت متشوفه مهم إذا انطيته من قلبك ينقذ ناس والبشرية حتى!
وهيج انتهت حلقتنا لهاليوم جانت وياكم مريم الجميلي وهذا برنامج منا وبينا .. ودمتم سالمين